Il-POU tirreġistra tilwima industrijali wara l-ebda żviluppi fit-taħditiet dwar il-leave ta' kwarantina għall-Pulizija Il-Police Officers' Union fi ħdan il-General Workers' Union irreġistrat tilwima industrijali wara li t-taħditiet rigward il-leave tal-kwarantina għall-Pulizija baqgħu ma tawx eżitu pożittiv. Il-POU qalet li minkejja li ressqet ilment u ilha għal diversi ġimgħat f'taħditiet dwar is-sitwazzjoni tal-uffiċjali tal-Pulizija, jiġifieri li jekk pulizija jirriżulta pożittiv għall-Covid-19 il-ħin nieqes mix-xogħol jitnaqqaslu mis-sick leave u mhux minn leave ta' kwarantina bħal diversi dipartiment tal-Gvern, sal-lum huma ma ngħataw l-ebda risposta. Dan wassal biex il-POU tagħti direttivi lill-membri tagħha biex minn nhar it-Tlieta filgħodu, ma jilbsux ingravata u beritta, u l-pulizija rġiel jistgħu jħallu l-leħja. Tenniet li mhux eskluż li jekk l-affarijiet jibgħu kif inhuma jiżdiedu d-direttivi.